Document ID: 32004D0639

KOMISJONI OTSUS,
6. september 2004,
millega sätestatakse koduveiste sperma imporditingimused
(teatavaks tehtud numbri K(2004) 3364 all)
(EMPs kohaldatav tekst)
(2004/639/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1988. aasta direktiivi 88/407/EMÜ, millega sätestatakse koduveiste sperma kaubandust ja ühendusse importimist reguleerivad loomatervishoiu nõuded, (1) eriti selle artikli 8 lõiget 1, artikli 10 lõiget 2 ja artikli 11 lõiget 2,
ning arvestades järgmist:
(1)
Komisjoni otsusega 90/14/EMÜ (2) sätestatakse nende kolmandate riikide loetelu, kust võidakse importida veisespermat.
(2)
Komisjoni otsusega 91/277/EMÜ (3) sätestatakse tervisekaitsemeetmed Iisraelist pärit sügavkülmutatud veisesperma impordi suhtes.
(3)
Komisjoni otsusega 94/577/EÜ (4) sätestatakse loomatervishoiu tingimused ja veterinaarsertifikaadid veisesperma importimise suhtes kolmandatest riikidest.
(4)
Pärast direktiivi 88/407/EMÜ muutmist nõukogu direktiiviga 2003/43/EÜ (5) on vaja uuesti sõnastada koduveiste sperma ühendusse importimisega seotud komisjoni otsused.
(5)
Kooskõlas direktiivi 88/407/EMÜ artikli 9 lõikega 1 kehtestatakse nende seemendusjaamade ja sperma säilitamise keskuste loetelud ja ajakohastatakse neid, kust liikmesriigid lubavad kolmandatest riikidest pärit sperma importi, millega peab kaasnema kõigi loetelude ajakohase versiooni muutmine üldkasutatavaks. Kõnealused loetelud on kättesaadavad internetiaadressil http://europa.eu.int/ comm/food/index_en.htm.
(6)
Direktiiviga 2003/43/EÜ, millega muudetakse direktiivi 88/407/EMÜ, sätestatakse, et alates 1. jaanuarist 2005 tuleb koduveiste spermat selle impordikõlblikkuse tagamiseks koguda, töödelda ja säilitada vastavalt direktiiviga 2003/43/EÜ kehtestatud uutele sätetele.
(7)
Enne direktiiviga 2003/43/EÜ kehtestatud muudatust on siiski asjakohane lubada koduveiste sperma varude impordi jätkamist kooskõlas direktiivi 88/407/EMÜ sätetega.
(8)
Seepärast sätestatakse direktiivi 2003/43/EÜ artikli 2 lõikega 2, et:
-
kuni 31. detsembrini 2004 lubavad liikmesriigid importida koduveiste spermat, mis on kogutud, töödeldud ja säilitatud enne 31. detsembrit 2004 ning millega on kaasas enne direktiiviga 2003/43/EÜ kehtestatud muudatusi ette nähtud näidistele vastav sertifikaat,
-
pärast kõnealust kuupäeva ei luba liikmesriigid importida koduveiste spermat vastavalt varem jõus olnud sätetele, kui kõnealune sperma ei ole kogutud, töödeldud ja säilitatud enne 31. detsembrit 2004.
(9)
Seega on vaja ette näha sertifikaadi näidis enne 31. detsembrit 2004 kogutud, töödeldud ja säilitatud ning alates 1. jaanuarist 2005 kasutatava koduveiste sperma impordi tarvis.
(10)
On otstarbekam koguda ühte õigusakti kogu teave koduveiste sperma impordi kohta (lubatud kolmandate riikide loetelu, impordi suhtes kohaldatavad veterinaarnõuded ning asjaomastes kolmandates riikides tunnustatud jaamade ja keskuste loetelu) ning vastavalt tunnistada kehtetuks otsused 90/14/EMÜ, 91/277/EMÜ ja 94/577/EÜ.
(11)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid lubavad importida I lisas loetletud kolmandatest riikidest koduveiste spermat, mis täidab II lisa 1. osa veterinaarsertifikaadi näidises sätestatud tingimusi ja millega on kaasas selline nõuetekohaselt täidetud sertifikaat.
2. Liikmesriigid lubavad siiski alates 1. jaanuarist 2005 importida I lisas loetletud kolmandatest riikidest koduveiste spermat, mis on kogutud, töödeldud ja säilitatud enne 31. detsembrit 2004, mis täidab II lisa 2. osa veterinaarsertifikaadi näidises sätestatud tingimusi ning millega on kaasas selline nõuetekohaselt täidetud sertifikaat.
3. Lõikes 1 osutatud sperma peab olema kogutud pärast kuupäeva, mil asjaomaste kolmandate riikide pädevad riigiasutused on jaama tunnustanud.
Artikkel 2
Otsused 90/14/EMÜ, 91/277/EMÜ ja 94/577/EÜ tunnistatakse kehtetuks.
Artikkel 3
Käesolevat otsust kohaldatakse alates 18. septembrist 2004.
Artikkel 4
Käesolev otsus on adresseeritud liikmesriikidele.
Brüssel, 6. september 2004

Labels: 3
6